EUROOPAN PARLAMENTIN PÄÄTÖSLAUSELMA (EU) 2022/1817,

annettu 4 päivänä toukokuuta 2022,

joka sisältää huomautukset, jotka ovat erottamaton osa päätöstä vastuuvapauden myöntämisestä Clean Sky 2 -yhteisyrityksen (nykyisin puhtaan ilmailun yhteisyritys) talousarvion toteuttamisesta varainhoitovuonna 2020

EUROOPAN PARLAMENTTI, joka

— ottaa huomioon päätöksensä vastuuvapauden myöntämisestä Clean Sky 2 -yhteisyrityksen talousarvion toteuttamisesta varainhoitovuonna 2020,

— ottaa huomioon työjärjestyksen 100 artiklan ja liitteen V,

— ottaa huomioon liikenne- ja matkailuvaliokunnan lausunnon,

— ottaa huomioon talousarvion valvontavaliokunnan mietinnön (A9-0070/2022),

A. ottaa huomioon, että Clean Sky -yhteisyritys perustettiin joulukuussa 2007 neuvoston asetuksella (EY) N:o 71/2008 (1) (joka tuli voimaan 7. helmikuuta 2008) ajanjaksoksi, joka ulottuu 31. päivään joulukuuta 2017 saakka; ottaa huomioon, että yhteisyritys aloitti itsenäisen toimintansa marraskuussa 2009;

B. ottaa huomioon, että neuvoston asetuksella (EU) N:o 558/2014 (2) perustettu Clean Sky 2 -yhteisyritys (jäljempänä ’yhteisyritys’) korvasi 27. kesäkuuta 2014 alkaen Clean Sky -yhteisyrityksen Horisontti 2020 -puiteohjelman puitteissa ja että yhteisyrityksen toiminnan kestoa jatkettiin 31. joulukuuta 2024 saakka;

C. ottaa huomioon, että yhteisyrityksen päätavoitteena on edistää merkittävästi ilmailualan teknologioiden ympäristövaikutusten vähentämistä ja kehittää vahva ja maailmanlaajuisesti kilpailukykyinen ilmailuteollisuus ja toimitusketju Eurooppaan;

D. ottaa huomioon, että yhteisyrityksen perustajaosakkaita ovat unioni, jota edustaa komissio, ja yksityiset osakkaat eli asetuksen (EU) N:o 558/2014 liitteessä II luetellut vetäjät ja assosiaatiojäsenet sekä ydinkumppanit, jotka on valittu avoimella, syrjimättömällä ja kilpailuun perustuvalla ehdotuspyynnöllä, johon sovelletaan riippumatonta arviointia, 4 artiklan 2 kohdan mukaisesti;

E. ottaa huomioon, että unioni osallistuu yhteisyrityksen toiseen toimintavaiheeseen enintään 1 755 000 000 eurolla (EFTAn määrärahat mukaan luettuina), joka maksetaan Horisontti 2020 -puiteohjelman talousarviosta; ottaa huomioon, että yksityisten osakkaiden kokonaisrahoitusosuuden on oltava vähintään 2 193 750 000 euroa, joka koostuu käteissuorituksista hallinnollisiin kuluihin ja luontoissuorituksista operatiivisiin kuluihin sekä täydentäviin toimiin suoritettavien luontoissuoritusten vähimmäismäärästä, joka on 965 250 000 euroa asetuksessa määriteltynä ajanjaksona;

Talousarvio- ja varainhallinto

1. panee merkille, että tilintarkastustuomioistuin totesi kertomuksessaan, että yhteisyrityksen tilinpäätös 31. joulukuuta 2020 päättyneeltä varainhoitovuodelta antaa kaikilta olennaisilta osiltaan oikeat ja riittävät tiedot yhteisyrityksen taloudellisesta asemasta 31. joulukuuta 2020 sekä sen toimien tuloksista, rahavirroista ja nettovarallisuuden muutoksista mainittuna päivänä päättyneeltä varainhoitovuodelta yhteisyrityksen varainhoitosääntöjen ja komission tilinpitäjän vahvistamien kirjanpitosääntöjen mukaisesti; panee merkille, että tilien perustana olevat toimet olivat kaikilta olennaisilta osiltaan lailliset ja sääntöjenmukaiset;

2. panee merkille, että yhteisyrityksen vuoden 2020 lopullinen käytettävissä oleva talousarvio, mukaan lukien talousarvioon uudelleen otetut edeltävien vuosien käyttämättömät määrärahat, käyttötarkoitukseensa sidotut tulot ja uudelleen seuraavalle vuodelle kohdennetut määrärahat, sisälsi 346 723 559 euroa maksusitoumusmäärärahoja ja 356 604 910 euroa maksumäärärahoja; panee merkille, että maksusitoumusmäärärahojen käyttöaste oli 71,66 prosenttia ja maksumäärärahojen käyttöaste 78,41 prosenttia;

3. panee merkille, että seitsemäs tutkimuksen ja teknologian kehittämisen puiteohjelma saatettiin virallisesti päätökseen vuonna 2017 ja että yhteisyritys toteutti vuonna 2020 vielä muutaman jäljellä olevan seitsemännen puiteohjelman jälkitarkastukset; panee lisäksi merkille, että vuonna 2020 osakkaiden maksuosuudet seitsemänteen puiteohjelmaan eivät muuttuneet;

4. panee merkille, että vuoden 2020 loppuun mennessä unioni osoitti Horisontti 2020 -puiteohjelmasta asetuksen (EU) N:o 558/2014 mukaisesti 1 755 000 000 euron enimmäismäärästä yhteensä 1 451 082 877 euroa Horisontti 2020 -puiteohjelman operatiivisiin toimiin ja juokseviin kustannuksiin; panee merkille, että vuoden 2020 lopussa yksityisten osakkaiden luontoissuoritukset operatiivisiin toimiin olivat yhteensä 581 335 882 euroa, kun taas yksityisten osakkaiden luontoissuoritukset täydentäviin toimiin olivat yhteensä 1 144 170 000 euroa (josta 838 120 000 euroa oli osakkaiden ulkoisten tarkastajien täysin varmentamia ja hallintoneuvoston vuosina 2014–2019 hyväksymiä);

5. panee tilintarkastustuomioistuimen kertomuksesta merkille Horisontti 2020 -puiteohjelman hankkeisiin käytettävissä olevat vuoden 2020 maksumäärärahat; panee lisäksi merkille, että covid-19-pandemian seurauksena avustussopimusten tekeminen kumppaneiden kanssa hidastui, minkä lisäksi jäsenet jäivät jälkeen vuosien 2018–2019 sopimusten toteuttamisessa; panee lisäksi merkille, että tämän seurauksena perittiin takaisin merkittäviä määriä liikaa suoritettuja ennakkomaksuja, mikä puolestaan nosti toimintaan tarkoitettujen maksumäärärahojen (sisäiset käyttötarkoitukseensa sidotut tulot) määrän 22 572 214 euroon vuonna 2020. panee myös merkille, että tämä vaikutti kielteisesti toimintatalousarvion toteutusasteeseen, joka oli 82,6 prosenttia vuoden 2020 lopussa (vastaava osuus vuonna 2019 oli 97,2 prosenttia); panee tilintarkastustuomioistuimen kertomuksesta lisäksi merkille, että yhteisyritys ei varainhoitoa koskevien sääntöjensä vastaisesti käyttänyt kokonaisuudessaan aiempien vuosien noin 13 300 000 euron määrärahoja, jotka otettiin uudelleen vuoden 2020 toimintatalousarvioon ennen kyseisen vuoden maksumäärärahojen käyttöä; panee merkille yhteisyrityksen vastauksen, jonka mukaan sillä oli vuoden 2020 alussa maksumäärärahoja vain C1-rahoituslähteistä ja että vuoden ensimmäisen lisätalousarvion perusteella käyttämättömät määrärahat otettiin uudelleen käyttöön C2-varoina toukokuussa 2020; panee merkille selityksen, että komission avustusten hallinnointivälineessä ei kuitenkaan asetettu etusijalle C2-varojen käyttöä ilman manuaalisia toimia kunkin maksun osalta, joten C1-määrärahat käytettiin ensin; panee lisäksi yhteisyrityksen vastauksesta merkille, että se oli suunnitellut käyttävänsä C2-varat osakkaiden kanssa vuosina 2020–2021 tehtyihin avustussopimuksiin liittyvien ylimääräisten ennakkomaksujen maksamiseen vuoden 2020 viimeisinä kuukausina ja että joitakin näistä maksuista oli kuitenkin lykättävä vuoden 2021 alkuun; panee myös merkille, että yhteisyritys ottaa käyttöön lisää seurantatoimia varmistaakseen, että uudelleen käyttöön otetut varat käytetään ensin; kehottaa yhteisyritystä tiedottamaan vastuuvapauden myöntävälle viranomaiselle asian edistymisestä;

6. panee merkille, että tilintarkastustuomioistuimen kertomuksen mukaan yhteisyritys yli kaksinkertaisti infrastruktuuri- ja viestintämenojensa maksumäärärahat (noin 1,5 prosenttia yhteisyrityksen käytettävissä olevien maksumäärärahojen kokonaismäärästä) varainhoitovuonna 2020 ja että maksumäärärahojen kaksinkertaistaminen sekä covid-19-pandemian vaikutus tietotekniikan, viestinnän, tapahtumien ja muiden ulkoisten palvelujen suunniteltuihin kustannuksiin aiheutti sen, että käyttöaste oli alhainen, 42,7 prosenttia vuoden 2020 lopussa (vuonna 2019 98,7 prosenttia);

7. panee merkille, että tilintarkastustuomioistuimen yhteisyrityksiä koskevassa vuosikertomuksessa 2020 ei ollut kaikkia tietoja validoiduista luontoissuorituksista; pyytää yhteisyritystä lyhentämään luontaissuorituksista ilmoittamisen viiveitä;

8. panee merkille, että yhteisyrityksissä on käytössä erilaisia menettelyjä luontoissuoritusten laskemiseksi, ja kehottaa yhdenmukaistamaan niitä;

Toiminnan tuloksellisuus

9. panee merkille, että tammikuussa 2020 käynnistettiin yhdestoista ehdotuspyyntö (CfP 11), joka käsitti 35 aihepiiriä, joista neljä oli temaattisia aiheita, ja jossa oli 128 osallistujaa 17 eri maasta; panee lisäksi merkille, että esitettiin 188 tukikelpoista ehdotusta, joista 36 valittiin ja 25 ehdotusta koski temaattisia aiheita; panee myös merkille, että ehdotuspyyntö käsiteltiin onnistuneesti täysin etänä; panee merkille, että yhteisyrityksen toiminta-aikana sen globaaliin hankekantaan kuuluu yksitoista ehdotuspyyntöä, joihin osallistuu yli 726 kumppania 28:sta eri maasta ja joissa pienet ja keskisuuret yritykset ovat vahvasti mukana osallistujina ja avustusten saajina; toteaa, että hankkeita on yhteensä 610; panee lisäksi merkille, että yhteisyritys saattoi päätökseen kymmenennen ehdotuspyynnön (CfP 10) täytäntöönpanon huhtikuussa 2020; panee merkille, että ohjelman viimeisen ehdotuspyynnön eli CfP 11:n arviointi saatiin päätökseen vuonna 2020 ja että yhteisyritys ilmoitti jatkavansa toimiaan sukupuolten tasapuolisen edustuksen parantamiseksi asiantuntijaryhmässä; pitää valitettavana, että näistä ponnisteluista huolimatta naispuolisten asiantuntijoiden osuus oli vain 20 prosenttia;

10. panee merkille, että ohjelmaan osallistuvien ydinkumppanien, mukaan lukien niiden intressiyhteisöt ja niihin yhteydessä olevat kolmannet osapuolet, jotka osallistuvat ohjelmaan ydinkumppaneita koskevien ehdotuspyyntöjen perusteella, nettolukumäärä on yli 190, joista noin 50 on pk-yrityksiä, ja ydinkumppanit ovat 22 maasta (18 jäsenvaltiota ja neljä Horisontti 2020 -puiteohjelmaan assosioitunutta maata);

11. panee merkille, että ohjelmatoimisto arvioi covid-19-pandemian vaikutusta toimiinsa määrittääkseen sellaiset strategiseen suunnitteluun kuuluvat alat, joita on tarkistettava tai joiden osalta on toteutettava lieventäviä toimenpiteitä, ja että tämän perusteella todettiin, että tehtävän työn laajuus säilyy muuttumattomana suurimmassa osassa demonstraatioita; toteaa, että noin kolmanneksessa ohjelman täytäntöönpanon demonstraatioista on kuitenkin havaittu joitakin viivästyksiä (keskimäärin 4–6 kuukautta) ja että tilanne on eri toiminta-aloilla erilainen; panee merkille, että demonstraatioihin osoitettiin mahdollisuuksien mukaan rahoitustukea olemassa olevan rahoituksen saatavuuden perusteella ja näin pyrittiin vähentämään viivästysten ja/tai mahdollisten rahoitusvajeiden riskiä ohjelman asianomaisilla alueilla; toteaa lisäksi, että yhteisyrityksen korkean tason tavoitteet eivät kärsi, koska ohjelman kokonaissisältö säilyy, mutta viivästykset (jotka johtuvat suoraan pandemiasta mutta myös teknisistä vaikeuksista, jotka liittyvät tutkimus- ja innovointitoimintaan liittyvään tiettyyn epävarmuuteen) voivat vaikuttaa tulosten oikea-aikaiseen hyödyntämiseen; panee merkille, että yhteisyritys katsoo, että yli 80 prosenttia sen keskeisistä demonstraatioista saavuttaa tavoitteensa suunnitellusti ohjelman loppuun mennessä; kehottaa yhteisyritystä tiedottamaan tästä vastuuvapauden myöntävälle viranomaiselle;

12. suhtautuu myönteisesti siihen, että vuonna 2020 puhjenneesta covid-19-kriisistä huolimatta yhteisyritys jatkaa synergioita koskevan toimintasuunnitelman täytäntöönpanoa sellaisten jäsenvaltioiden ja alueiden kanssa, jotka ovat kiinnostuneita investoimaan ERI-rahastojen (Euroopan rakenne- ja investointirahastot) tai alueellisten rahastojen varoja ilmailualaan ja muihin siihen liittyviin teknologioihin;

13. panee merkille, että yhteisyritys on ottanut käyttöön välineitä, joilla seurataan sen ohjelman täytäntöönpanoa, kuten neljännesvuosittain laadittavat raportit integroitujen teknologioiden demonstraatiotoimista (Integrated Technology Demonstrators, ITD) ja innovatiivisten ilma-alusten demonstraatioalustaa koskevista toimista (Innovative Aircraft Demonstrator Platforms, IADP), ITD/IADP-tason ohjauskomiteat ja ITD- ja IADP-toimien tuloksellisuuden vuotuiset tarkastelut, ja että yhteisyritys raportoi säännöllisesti hallintoneuvostolle;

14. panee merkille, että yhteisyritys käyttää keskeisiä tulosindikaattoreita tuloksellisuuden ja monialaisten kysymysten seurantaan Horisontti 2020 -ohjelmassa ja erityisiä keskeisiä tulosindikaattoreita, kuten ehdotuspyyntöaiheiden onnistumisastetta, työsuunnitelman toteuttamista ja jälkitarkastusten kattavuutta;

15. panee merkille vuonna 2020 saavutetut merkittävät virstanpylväät, jotka liittyvät osakkaiden avustussopimuksissa toteutettuihin toimiin, kuten suuria matkustajailma-aluksia koskevien IADP-toimien hyvä edistyminen, kaikkien syöttöliikenteen ilma-aluksia koskevien IADP-toimien täysimittaisten demonstraatioiden yksityiskohtaisen suunnitteluvaiheen erittäin huomattava edistyminen, osajärjestelmän kriittisen suunnittelun ja NGCTR-teknologian demonstraatiossa suoritetut ilma-alusten kriittisen suunnittelun arvioinnit ja edistyminen RACER-hankkeen yhdistetyssä demonstraatiossa sekä edistysaskeleet ja saavutukset ilma-aluksen runkoa koskevien ITD-toimien, moottoreita koskevien ITD-toimien ja järjestelmiä koskevien ITD-toimien sekä ekologista suunnittelua ja pienimuotoista lentoliikennettä koskevien poikittaistoimien toteuttamisessa ja teknologian arviointielimen toimet;

16. panee merkille, että toiminnallisista syistä kolme alun perin suunniteltua operatiivista tarjouspyyntöä siirrettiin vuodesta 2020 vuoteen 2021, jolloin niiden soveltamisalaa muutettiin hieman ja kaksi tutkimusta yhdistettiin yhdeksi;

17. korostaa yhteisyrityksen keskeistä roolia varmistettaessa sellaisten vihreiden teknologioiden nettokiihdytykset, joilla pyritään vähentämään ilma-alusten hiilidioksidipäästöjä ja melutasoa ja siten parantamaan ilmailuteknologian ympäristövaikutuksia ja kehittämään vahvaa ja maailmanlaajuisesti kilpailukykyistä ilmailuteollisuutta ja toimitusketjua Eurooppaan; katsoo, että yhteisyrityksen seuraajalla, puhtaan ilmailun yhteisyrityksellä, on tärkeä rooli sen varmistamisessa, että ilmailuala osallistuu Euroopan vihreän kehityksen ohjelmaan;

Henkilöstö ja hankinnat

18. panee merkille, että 31. joulukuuta 2020 henkilöstötaulukossa oli täytettynä 36 väliaikaisen toimihenkilön toimea ja kuusi sopimussuhteisen toimihenkilön toimea ja lisäksi yksi henkilöstötaulukon kahdesta kansallisen asiantuntijan toimesta;

19. toteaa, että vuonna 2020 yhteisyritys käynnisti palvelukseenottomenettelyn kolmen avoimen toimen täyttämiseksi; panee merkille, että näiden henkilöstösääntöjen alaisten toimien lisäksi yhteisyritys turvautuu ulkoisiin palveluntarjoajiin, joita ovat muun muassa www-vastaava, muiden yhteisyritysten kanssa yhteinen tietoteknisten palvelun tarjoaja, yhdeksän tilapäistä toimihenkilöä ja yksi viestintäkonsultti; panee merkille, että yhteisyritys jatkoi myös Sysper2-järjestelmän käyttöä;

20. panee huolestuneena merkille, että tilintarkastustuomioistuimen kertomuksen mukaan vaikka yhteisyrityksen henkilöstösääntöjen alaisen henkilöstön määrä pysyi ennallaan 42:ssa vuosina 2017–2020, yhteisyritys lisäsi merkittävästi tilapäishenkilöstön käyttöä kolmesta kymmeneen kokoaikavastaavaan, joten osuus kasvoi 8 prosentista 24 prosenttiin suhteessa yhteisyrityksen henkilöstösääntöjen alaiseen henkilöstöön; panee merkille, että tilapäisten toimihenkilöiden suorittamat tehtävät eivät kuitenkaan ole luonteeltaan kertaluonteisia tai tilapäisiä tehtäviä, jotka ovat syntyneet poikkeuksellisen työmäärän kasvun tai kertaluonteisen toiminnan seurauksena, vaan ne ovat luonteeltaan pysyviä (esim. oikeudellisen yksikön avustaja, sihteeri, viestintäavustaja ja hankevastaavan avustaja); toteaa, että yhteisyrityksen käytäntö luo itse asiassa pysyviä toimia henkilöstötaulukkoihin sisältyvien virkojen/toimien lisäksi, mikä saattaa johtaa henkilöstön suureen vaihtuvuuteen ja epävarmuuteen sopimussuhteisen henkilöstön keskuudessa ja lopulta vaikuttaa kielteisesti yhteisyrityksen kokonaistulokseen;

21. panee merkille yhteisyrityksen vastauksen, jonka mukaan sen on täytynyt viime vuosina jatkuvasti lisätä tilapäistyöntekijöiden käyttöä jäykän henkilöstötaulukon rajoitusten vuoksi tehtävämäärän ja työkuorman kasvaessa, ja pitää valitettavana, että tämän suuntauksen odotetaan jatkuvan kahdessa ohjelmassa – Clean Sky 2 -ohjelmassa ja uudessa puhtaan ilmailun ohjelmassa, joita toteutetaan samanaikaisesti; panee tyytyväisenä merkille, että yhteisyritys on lisäksi ottanut käyttöön korjaavia toimenpiteitä (kuten asianmukaiset valvontamekanismit, tilapäistyöntekijöiden tehtävien rajaaminen muihin kuin ydintehtäviin sekä asianmukaisen koulutuksen ja mentoroinnin varmistaminen); toteaa kuitenkin, että tilanne ei ole paras mahdollinen keskipitkällä ja pitkällä aikavälillä, ja että yhteisyritys katsoo, että ratkaisuna olisi antaa yhteisyritykselle enemmän joustovaraa henkilöstötaulukkoon sisältyvien sopimussuhteisten toimihenkilöiden määrän suhteen; kehottaa yhteisyritystä määrittämään keskeiset toiminta-alat, joille henkilöresurssit olisi keskitettävä, jotta voidaan optimoida niiden panos työnkulkuun, ja kehottaa yhteisyritystä palkkaamaan lisää henkilöstöä;

22. panee merkille, että covid-19-pandemian julistamisen jälkeen toteutettiin nopeita toimia sen varmistamiseksi, että koko henkilöstöllä on laajennettuun etätyöhön tarvittavat tieto- ja viestintätekniset välineet;

23. panee huolestuneena merkille covid-19-pandemiaan liittyvät työntekijöiden haasteet, erityisesti kun otetaan huomioon erilaiset elinolosuhteet, toimistotiloihin pääsyyn liittyvät ongelmat ja eristyneisyyden mahdolliset vaikutukset; pyytää yhteisyritystä keskittymään työntekijöiden hyvinvointiin, stressinhallintaan sekä työ- ja yksityiselämän tasapainoon; pyytää johtoa varmistamaan, että käytössä on asianmukaiset tukirakenteet henkilöstön psyykkisen hyvinvoinnin varmistamiseksi;

24. panee tyytyväisenä merkille, että yhteisyritys käytti sähköisten hankintojen ratkaisua avoimissa hankintamenettelyissään vuonna 2020;

Sisäinen valvonta

25. panee merkille, että tammikuussa 2020 hyväksyttiin Euroopan parlamentin ja neuvoston asetuksen (EU, Euratom) 2018/1046 (3) hyväksymisen jälkeen tarkistetut varainhoitosäännöt ja julkisen ja yksityisen sektorin kumppanuuteen perustuvia elimiä koskeva varainhoidon malliasetus (komission delegoitu asetus (EU) 2019/887 (4));

26. panee merkille, että tilintarkastustuomioistuimen kertomuksen mukaan yhteisyritys on ottanut vuonna 2020 käyttöön luotettavat ennakkotarkastusmenettelyt, jotka perustuvat rahoitusta ja operatiivista toimintaa koskeviin asiakirjatarkastuksiin. ja pannut täytäntöön komission sisäisen valvonnan kehyksen, joka perustuu 17:ään sisäisen valvonnan periaatteeseen, ja että sisäisen valvonnan kehyksen edellyttämien valvontatoimien vaikuttavuuden vuotuista itsearviointia ja seurantaa varten se on kehittänyt asianmukaiset indikaattorit kaikkia sisäisen valvonnan periaatteita ja niihin liittyviä ominaisuuksia varten; panee merkille, että yhteisyrityksen riskinhallintaprosessia on virtaviivaistettu yhtenä sisäisen valvonnan järjestelmän keskeisistä pilareista;

27. panee tilintarkastustuomioistuimen kertomuksesta merkille, että komission yhteinen tarkastus (Common Audit Service, CAS) vastaa Horisontti 2020 -puiteohjelman maksuihin kohdistettavista jälkitarkastuksista ja että vuoden 2020 lopussa käytettävissä olleiden jälkitarkastustulosten perusteella yhteisyritys raportoi Horisontti 2020 -puiteohjelman hankkeiden edustavaksi virhetasoksi 1,60 prosenttia ja jäännösvirhetasoksi 0,91 prosenttia; toteaa, että Horisontti 2020 -asetusta koskevan komission ehdotuksen mukaan lopullisena tavoitteena on, että jäännösvirhetaso on mahdollisimman lähellä kahta prosenttia ohjelmien päättyessä, kun kaikkien tarkastusten, korjausten ja takaisinperintätoimenpiteiden rahoitusvaikutukset on otettu huomioon;

28. panee merkille, että tilintarkastustuomioistuin tarkasti satunnaisotannalla poimitut Horisontti 2020 -puiteohjelman maksut lopullisille edunsaajille vuonna 2020 vahvistaakseen jälkitarkastusten virhetasot osana toimintaan liittyviin maksuihin kohdistettavia kontrolleja ja että näissä yksityiskohtaisissa tarkastuksissa havaittiin yhdessä tapauksessa virhe, jonka arvo yli yksi prosenttia tarkastetuista kuluista ja joka liittyi ilmoitettuihin henkilöstökuluihin, joissa edunsaaja ei ollut täysin noudattanut hankkeessa tehtävien työtuntien enimmäismäärää sellaisen henkilöstön osalta, joka työskentelee yksinomaan hankkeessa ilman työaikakirjanpitoa;

29. painottaa, että vuosikertomuksessaan EU:n yhteisyrityksistä varainhoitovuodelta 2020 tilintarkastustuomioistuin havaitsi edunsaajien, erityisesti pk-yritysten ja uusien edunsaajien, ilmoittamiin henkilöstökustannuksiin liittyviä jatkuvia systeemisiä virheitä; toteaa, että tällaisista virheistä raportoitiin toistuvasti myös yhteisen tarkastuksen ja siltä toimeksiannon saaneiden tarkastajien toimittamissa jälkitarkastuksissa; korostaa, että tilintarkastustuomioistuin toteaa kyseisen kertomuksen sivulla 44, että Horisontti 2020 -puiteohjelman henkilöstökustannusten ilmoittamista koskevien sääntöjen selkeyttäminen ja yksinkertaistettujen kustannusvaihtoehtojen laajempi käyttö ovat edellytys virhetasojen vakauttamiselle olennaisuusrajan alapuolelle; kannustaa yhteisyritystä myös vahvistamaan sisäisen valvonnan järjestelmiään, sillä pk-yritykset ja uudet edunsaajat ovat alttiimpia virheille;

30. panee tyytyväisenä merkille yhteisyrityksen toteuttamat korjaavat toimet, joilla puututaan tilintarkastustuomioistuimen edellisenä vuonna havaitsemiin ilmoitettuihin henkilöstömenoihin liittyviin systeemisiin virheisiin;

31. panee merkille, että yhteisyrityksen ohjelma kuuluu tutkimusyhteisön yhteisen petostentorjuntastrategian piiriin; panee merkille, että yhteisyritys laati vuonna 2020 erityisen Clean Sky 2 -petostentorjuntastrategiansa ja että on kehitetty toimintasuunnitelma, jolla tehostetaan edelleen valvontaa petosten ehkäisemiseksi ja havaitsemiseksi; panee merkille, että marraskuussa 2020 järjestettiin valistuskoulutusta yhteisyrityksen henkilöstölle; panee lisäksi merkille, että vuonna 2020 yhteisyritys toteutti jatkotoimia koskien kahta meneillään olevaa väitettyä petostapausta, joista ilmoitettiin OLAFille vuonna 2018 ja joista OLAF käynnisti tutkimuksia; panee vuoden 2019 vastuuvapausmenettelyn seurantakertomuksesta merkille, että yhteisyritys sai syyskuussa 2021 OLAFin loppuraportit kahdesta Clean Sky- ja Clean Sky 2 -hanketta koskevasta tutkimuksesta ja että molemmissa tapauksissa OLAF vahvisti petosepäilyt ja antoi suosituksia sääntöjenvastaisesti saadun rahoituksen perimiseksi takaisin petolliseen toimintaan syyllistyneiltä yhteisöiltä ja asiaan liittyvien yhteisöjen ja henkilöiden rekisteröimiseksi komission varhaishavainta- ja poissulkemisjärjestelmään; kehottaa yhteisyritystä tiedottamaan vastuuvapauden myöntävälle viranomaiselle asian edistymisestä;

Sisäinen tarkastus

32. panee merkille, että vuonna 2020 sisäinen tarkastus (IAS) sai päätökseen vuosia 2019–2021 koskevaan strategiseen tarkastussuunnitelmaan sisältyvän tarkastuksen, joka koski Horisontti 2020 -ohjelman avustusten täytäntöönpanovaihetta, ja että annettiin suosituksia yhteisyrityksen petosriskin arvioinnista ja petostentorjuntatarkastuksista, riskiperusteisesta lähestymistavasta avustusten maksujen ja raporttien ennakkoarviointiin sekä hankkeiden levittämisen, hyödyntämisen ja niitä koskevan viestinnän seurannasta; panee merkille, että IAS suoritti kesäkuussa 2021 seurantatarkastuksen ja katsoi, että kolme suositusta oli saatettu päätökseen;

33. panee merkille, että yhteisyritys sai helmikuussa 2021 sisäisen tarkastuksen vuosikertomuksen 2020, jossa korostettiin, että kaksi suositusta, jotka perustuivat aiempaan tulosjohtamista koskevaan tarkastukseen, ja yksi suositus, joka koski yhteisyrityksen avustusten hallinnointia, olivat viivästyneet huomattavasti; kehottaa yhteisyritystä tiedottamaan vastuuvapauden myöntävälle viranomaiselle asian edistymisestä.

34. panee merkille, että sisäinen tarkastaja vahvisti hallintoneuvostolle organisatorisen riippumattomuutensa sellaisena kuin se on määritelty toimielinten välisessä sopimuksessa, vaikka hän toi esiin mahdollisen objektiivisuuden puutteen tietyissä yhteisyrityksen toimissa ja prosesseissa, joista sisäinen tarkastaja otti välittömän operatiivisen vastuun; panee kuitenkin merkille, että muut tarkastajat kattoivat nämä yhteisyrityksen prosessit kokonaisuudessaan varmennustarkastuksilla tai riskinarvioinnilla (5).

(1) Neuvoston asetus (EY) N:o 71/2008, annettu 20 päivänä joulukuuta 2007, Clean Sky -yhteisyrityksen perustamisesta (EUVL L 30, 4.2.2008, s. 1).

(2) Neuvoston asetus (EU) N:o 558/2014, annettu 6. toukokuuta 2014, Clean Sky 2 -yhteisyrityksestä (EUVL L 169, 7.6.2014, s. 77).

(3) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(4) Komission delegoitu asetus (EU) 2019/887, annettu 13 päivänä maaliskuuta 2019, Euroopan parlamentin ja neuvoston asetuksen (EU, Euratom) 2018/1046 71 artiklassa tarkoitettujen julkisen ja yksityisen sektorin kumppanuuteen perustuvien elinten varainhoidon malliasetuksesta (EUVL L 142, 29.5.2019, s. 16).

(5) Clean Sky 2 Joint Undertaking – 2020 Consolidated Annual Activity Report, s. 104–105.